b'\n_START_ARTICLE_\nOi jouluy\xc3\xb6\n_START_PARAGRAPH_\nOi jouluy\xc3\xb6 (ransk. Cantique de No\xc3\xabl eli Minuit, chr\xc3\xa9tiens!, engl. O Holy Night ja ruots. O helga natt) on ranskalaisen runoilijan Placide Cappeaun sanoittama ja Adolphe Adamin s\xc3\xa4velt\xc3\xa4m\xc3\xa4 jouluaiheinen laulu. Sanat ovat vuodelta 1843 ja s\xc3\xa4vellys vuodelta 1847, ja laulun ovat suomentaneet sek\xc3\xa4 Kyllikki Solanter\xc3\xa4 vuonna 1952 ett\xc3\xa4 muutamia vuosia my\xc3\xb6hemmin Mosse Vikstedt nimell\xc3\xa4 Martti Ojapuu._NEWLINE_Kanadalainen keksij\xc3\xa4 Reginald Fessenden l\xc3\xa4hetti 24. joulukuuta 1906 ensimm\xc3\xa4isen AM-radio-ohjelman ja soitti viululla kappaleen Oi Jouluy\xc3\xb6. Niinp\xc3\xa4 laulu lienee ensimm\xc3\xa4inen radiossa esitetty joulukappale._NEWLINE_Suomessa laulu kuuluu jouluperinteeseen. Laulun suomennos ilmestyi vuonna 1952 In Dulci Jubile -kokoelmassa. S\xc3\xa4velm\xc3\xa4\xc3\xa4 oli esitetty radiossa jo 1930-luvulla, ja Kalevi Korpi levytti laulun suomeksi vuonna 1957 ja Mauno Kuusisto vuonna 1980. Poikkeuksellisesti laulua soitetaan radiossa usein ruotsinkielisen\xc3\xa4. Vuonna 1959 Jussi Bj\xc3\xb6rlingin laulamaa ruotsinkielist\xc3\xa4 levytyst\xc3\xa4 O helga natt \xe2\x80\x93 levytys j\xc3\xa4i yhdeksi vuonna 1960 kuolleen Bj\xc3\xb6rlingin viimeisist\xc3\xa4 \xe2\x80\x93 soitettiin yleisradiossa 1970-luvulla aina jouluaaton vaihtuessa joulup\xc3\xa4iv\xc3\xa4ksi. My\xc3\xb6hemmin perinteeksi muodostui Raimo Lintuniemen ja Jaakko Salonojan juontaman Jouluhaloo-puhelintoivekonsertin p\xc3\xa4\xc3\xa4ttyminen t\xc3\xa4h\xc3\xa4n lauluun. Tuottaja Veijo Miettisen kertoman mukaan Lintuniemi kuunteli Bj\xc3\xb6rlingi\xc3\xa4 studiossa seisten. Laulusta on my\xc3\xb6s Sulo Saaritsin tekem\xc3\xa4 levytys, jota Raimo Lintuniemi piti yht\xc3\xa4 hyv\xc3\xa4n\xc3\xa4 kuin ruotsalaisen Jussi Bj\xc3\xb6rlingin esityskin on. Usein h\xc3\xa4n totesikin, ett\xc3\xa4 j\xc3\xa4tt\xc3\xa4\xc3\xa4 levyn kuluneisuuden vuoksi soittamatta Saaritsin levyn ja soittaa parempikuntoisen Bj\xc3\xb6rlingin version t\xc3\xa4st\xc3\xa4 laulusta.'